  Наталья Тетерина Ижкарысь Йӧскалык лыдӟетъюртэз тупатон ужъёсты 2021-тӥ арлы йылпумъяны чаклало. Юртэз выльдонлы Удмуртия 385,5 миллион манет басьтоз. Бюджетысь коньдон висъян сярысь косэт Россиысь кивалтэтлэн сайтаз шараямын. Ужкагазъя, нырысетӥез 178,4 миллион манет тыр  субсидия элькунэ 2019-тӥ арын вуоз. Эшшо 100 миллион манет 2020-тӥ арын висъялозы. 2021-тӥ арын Удмуртия 107,1 миллион манет басьтоз. Коньдон «Лулчеберетэз но туризмез азинтон» кун программалэн «Искусство» подпрограммаезъя висъяськоз. Пусъём, Удмуртиысь Йӧскалык лыдӟетъюрт Ижкарысь Советской урамын ог 60 ар талэсь азьвыл усьтэмын вал – 1958-тӥ арын тулыспалэ. 2011-тӥ арын кышкыттэмлыкъя куронъёслы тупамтэен валче юртэз ворсазы. Со дырысен элькун тӧрлыкъёс «ленинкаез» тупатон ласянь трос пол вераллязы, но ужъёс ӝегатскизы. 2017-тӥ арын Удмуртилэн тӧроезлэсь ужзэ огдырлы быдэсъясь Александр Бречалов пусйиз, лыдӟиськонниез 2020-тӥ арын элькунлэн кунлыкезлы 100 ар тырмонлы выльдыны быгатозы шуыса. 2018-тӥ арын коньывуонэ со сярысь ик улосвылысь лулчеберетъя но туризмъя министр Владимир Соловьёв но вераз. 2018-тӥ арын тулыспалэ юртэз тупатонъя ӵектос эскеронэз ортчиз.  Тегъёс: Ижкар Удмуртия коньдон лэсьтськон лыдетъюрт Йӧскалыклыдӟетъюрт  